“Har bir oila — tadbirkor” dasturi Andijondan boshlanadi. Buning uchun 200 mln dollar ajratiladi

Andijon viloyatining tuman va shaharlarida joriy yil 10-iyunidan boshlab namunaviy tarzda “Har bir oila — tadbirkor” hududiy dasturi amalga oshiriladi. Bu Prezident Shavkat Mirziyoyevning “Har bir oila — tadbirkor’ dasturini amalga oshirish to‘g‘risida”gi qarorida ko‘zda tutilgan.

Hududiy dasturda ko‘zda tutilgan vazifalarni moliyaviy ta’minlash maqsadlariga Investitsiyalar bo‘yicha davlat qo‘mitasi tomonidan jalb qilinadigan xorijiy moliya institutlari kredit liniyalaridan 200 million AQSh dollari miqdoridagi mablag‘lar ajratiladi.
Tashqi iqtisodiy faoliyat Milliy banki ushbu kredit mablag‘larini Andijon viloyatida faoliyat yurituvchi tijorat banklariga yillik 3 foiz to‘lov sharti bilan qayta moliyalashtiradi.
Andijon viloyati hokimligi manfaatdor vazirlik, idora va xo‘jalik birlashmalari, Xalq banki bilan birgalikda:
Bir oy muddatda naslli qoramol, parranda va quyonlarni mahalliy sharoitlarga moslashtiruvchi maxsus fermalarni tashkil etish;
Mazkur fermalarga chet eldan mahsuldorligi yuqori bo‘lgan nasldor qoramol, echki va quyon zotlarini olib kelish, ko‘paytirish hamda viloyatning tabiiy-iqlim sharoitlariga mos zotlarini yaratish, mollarni sun’iy qochirishning ilg‘or texnologiyalarini joriy etish;
Mazkur fermalarda mahalliy sharoitga moslashtirilgan nasldor qoramol, echki va quyon zotlarining ko‘rgazmalarini tashkil etish va aholi
xohishiga asosan ularni tanlov asosida maqbul narxlarda sotib olinishiga zamin yaratish;
Aholiga maxsus fermalardan sotib olingan chorva mollari, quyon va parrandalarni boqish texnologiyalarini batafsil tushuntirish va kelgusida har bir xonadonda mavjud chorva mollari va parrandalarni vaksinatsiya qilish tadbirlarini amalga oshirish, aholiga nasldor mollarni sun’iy qochirish va uzluksiz veterinariya xizmatlari ko‘rsatish tarmog‘ini kengaytirish;
Sifatli omixta yem ishlab chiqarish korxonalarini tashkil qilish borasida loyiha tashabbuskorlariga har tomonlama ko‘maklashish, aholining yillik ehtiyojini hisobga olgan holda omixta yem, vitaminlar, premikslar, qo‘shimchalar hamda veterinariya preparatlarini yetkazib berish;
Yirik tadbirkorlarni jalb etgan holda sanoatlashgan chorvachilik klasterlarini tashkil etish choralarini ko‘rish topshirildi.